Saopštenje za javnost: **Smanjenje budžetskih dotacija za stranke – korisno ali nedovoljno**

Transparentnost – Srbija (deo Transparency International) pozdravlja najavu smanjivanja budžetskih dotacija za finansiranje redovnog rada političkih stranaka (na predlog poslanika iz SNS), ali ukazuje na to da nije problem samo u iznosu već i u nedorečenoj svrsi ovih izdvajanja.

Transparentnost-Srbija je mnogo puta do sada ukazivala na to da su budžetske dotacije za finansiranje političkih stranaka previsoke. Trenutno se za ove namene, samo iz republičkog budžeta, izdvaja oko 11 miliona evra godišnje. I pre nego što je došlo do izuzetno visokog povećanja (skoro dvostrukog), na osnovu Zakona o finansiranju političkih aktivnosti iz 2011, budžet je činio ili jedini prijavljeni prihod, ili izrazito dominantan izvor prihoda kod gotovo svih parlamentarnih stranaka. Izdašno budžetsko finansiranje, osim štetnih posledica po javne finansije dovodi i do pasiviziranja rada sa članstvom. Takvo finansiranje smanjuje u određenoj meri zavisnost nosilaca vlasti od neprimerenih uticaja privatnih finansijera, ali ni te rizike ne može u potpunosti da otkloni. Veoma je važno imati u vidu da postoji i drugi problemi – bilo da su visoka ili niska, budžetska izdvajanja za finansiranje stranaka su proizvoljno određena. Naime, zakonodavac nije nikada jasno definisao svrhu ovih davanja (npr. pokrivanje rada određenog broja opštinskih odbora, podrška za kvalitetniji rad određenog broja narodnih poslanika i slično). Kada bi ta svrha bila jasno određena, bilo bi mnogo lakše definisati koliko novca treba da se izdvoji za ovu namenu ali i kako taj novac treba da se raspodeli među strankama.

Ovim povodom podsećamo da nacrt izmena i dopuna Zakona o finansiranju političkih aktivnosti već postoji, pa bi stoga bilo smisleno da se najavljene izmene inkorporiraju u ovaj akt. Ovaj nacrt sadrži korisne izmene, ali ne i rešenja za najveće probleme koji su se po našem uvidu pokazali tokom izbornih kampanja u 2012. i 2014. – situaciju u kojoj nakon podnošenja finansijskih izveštaja nije poznato iz kojih sredstava i kada će biti plaćeni krediti i neizmirena dugovanja i široko korišćenje promotivnih aktivnosti javnih funkcionera tokom izbornih kampanja.

Transparentnost – Srbija

Beograd, 28.10.2014.

**Dodatak za zainteresovane: Kako netačne informacije o povećanju budžetskih rashoda dovode do korisnih izmena**

Zanimljivo je primetiti da je do korisne inicijative SNS za promenu zakona došlo nakon što su se u medijima pojavili netačni podaci o navodnom „povećanju budžetskih dotacija za političke stranke“ u rebalansu budžeta za 2014. godinu. Naime, iznos za finansiranje redovnog rada političkih stranaka, ne samo da rebalansom nije povećan, nego je značajno smanjen. Do „povećanja“ je došlo tako što je rebalansom u ovu budžetsku stavku pripisana suma od oko 800 miliona dinara koja je već isplaćena za finansiranje kampanje tokom vanrednih izbora iz maja 2014. godine (prethodno isplaćena iz budžetske rezerve). Ova greška, ne samo novinara, nego i narodnih poslanika, na koju predstavnici Vlade, kao predlagača zakona, nisu adekvatno reagovali, mogla se lako uočiti čitanjem originalnog budžeta i rebalansa.

Takođe su netačna tumačenja da je do „povećanja“ došlo zbog toga što su povećani rashodi budžeta. Tačno je da Zakon o finansiranju političkih aktivnosti propisuje da se izdvajanja za političke stranke vrše u odnosu na ukupne troškove budžeta. Međutim, krajem 2012. je izmenjen Zakon o budžetskom sistemu, koji je propisao da se u slučajevima kada je posebnim zakonom određeno da se neko izdvajanje iz budžeta vrši u određenom procentu, taj procenat izračunava u odnosu na „rashode koji se finansiraju iz poreskih prihoda“. Kada se primene i ove odredbe pri obračunu, kao što Ministarstvo finansija tokom pripreme budžeta i čini, krajnji je ishod da se budžetske dotacije za stranke zavisne od prihoda budžeta.

Inače, osnovna razlika rešenja iz prethodnog (Zakona o finansiranju političkih stranaka iz 2003) i aktuelnog propisa (Zakon o finansiranju političkih aktivnosti iz 2011) jeste u tome što je po prethodnom zakonu osnovica za obračun bio budžet umanjen za transfere APV, lokalnim samoupravama i penzionom fondu, dok se po aktuelnom zakonu kao osnovica uzima čitav budžet.